آزاد سؤزجویون هانسی کؤکدن اولوب-اولمادیغینا باخمایاراق، داشیدیغی آنلامی هر کس یاخشی بیلیر. بو سؤزجوکدن یارانان آزادلیق کلمهسی، اینسانین ایلک گونلریندن دیغدیغاسی اولوب، سون ایکی یوز ایلده ان چوخ دارتیشیلان قونولاردان بیرینه چئوریلیبدیر. آزادلیق آدینا یئرلر ی دئدیـییمین قانیتیی اولا بیلر. اَن آزی اؤزلرینده آزادلیغی یاشایا بیلمک گَرَکلییینی دونیادا هر کیم دوشونور.
آزادلیقدان، یوروملار فرقلی اولدوغو اوچون هامی اورتاق بیر تعریفه چاتا بیلمهییبلر. آزادلیغا اولان گؤروشلرین سایی، یئرین اوزونه گلیب-گئدن اینسانلارین بوتونلویونون ساییجا دیر دئسک یانیلمامیشیق. قام-شامانلاردان توتوب کیلاسیک دوشونورلهره دک آزادلیغا چاغیریبلار. ائله بو چاغیریشلاردان دولایی آزادلیق، تاریخده هر زامان دارتیشیلان بیر قونو اولوبدیر.
دئییلن هر بیر آزادلیق تعریفینه، سینیر تعریفلهنیب دیر. آزادلیغین اولدوغونو دوشوننلر سینیرلارینی دوشونوب، بیرلری سینیرلاری گئنیش، بیرلری داریش گؤتوروبلر. آزادلیق تکجه سینیرلانمالارلا بیتمهییب، گؤروش یئیهلرینین اؤلوموله دایاندیریلیب.
آزادلیق نه اولور اولسون، نئجه تعریفلهنیر تعریفلَنسین، اینسانلارین اَن آزی اؤزلرینده اؤزگورلویو ساغلادیغینا گؤره دوروم دهییشدیرمهده بؤیوک ایزی اولور. اینسانلار اؤز ایچلرینده اؤزلرینی اؤزگور دویدوقلاری آنلار، دیشاریدا نه قدر آزادلیق سینیرلانیر سینیرلانسین، اؤزلرینی بیر قدر آزاد دوشونه بیلرلر. بو دویغونو آرادان آپاران ندنلر چئورهدن آلینسالار بئله درینلشمهیی، گووهندیکلری کیمسهلرین آزادلیقلارینی ههدهلهمهلریله اولور. بیر آنا-آتا، سئوگیلی، اَر، قادین، قارداش، باجی، یولداش، اؤیرتمن، قایین، قاینانا، قایناتا، سینیفبیر، آغساققال، اؤزلرینین ایستهیی اوچون یاخینلارینین، سئودیکلرینین ایچ اؤزگورلویهنو آرادان آپاریب، سئوگینی، ایستهیی نیفرهته چئویره بیلرلر. بئله بیر دؤنوشون(سئوگیدن نیفرهته) ائتگیلرینین آرادان گئتمهسی چوخ زامان آپارار. بئله بیر دهییشیمه اوغراماغین قاباغین آلماغینا گؤره گووندیکلریمیزه تام گووهنمهییب بیر بالاجا بوشلوق قویمالیییق، چَتین دوروما دوشدویوموز آنلار او بوشلوق ضربهنین قاباغینا آلا. یادیمیزدان چیخماسین دوروملار دهییشدیـیی آنلار اینسانلار دهییشه بیلرلر. خوش دورومدا داوراندیقلاری کیمی پیس دورومدا داورانمازلار(بیزدن اؤنجه یاشاییب گئدنلر دؤنهلرله وورغولاییبلار بونو.). بئلهنچی بیر بوشلوغو بیز بئیینین قورولوشوندا دا گؤره بیلیریک.
هر کیمدن چوخ اؤزوندن اومان بیری، ایچ آزادلیغینی قورویوب ساخلایا بیلر. چتینلییه دوشمهدن چَتین دوروملاری باشیندان سووماغی باشاریب ایستهدیکلرینی اولدوقلاری کیمی قورویوب ساخلایا بیلر. اولدوغوندان چوخ بیرلرینه اینانیب، گووهنیب، گؤرمک هر کسین ایچ آزادلیغینی زهدهلر. ایچ آزادلیغیمیزی قوروماق اوچون، اولانلاری ایستهدیـییمیز کیمی یوخ اولدوقلاری کیمی گؤرمهلیییک.
azb_Arab azb_Arab azb_Arab azb_Arab azb_Arab